Informatīvais ziņojums

“Par Eiropas Ekonomikas zonas un Norvēģijas finanšu instrumentu 2014. – 2021. gada perioda divpusējās sadarbības fonda iniciatīvas priekšlikumu”

Atbilstoši 2018.gada 13.novembra Ministru kabineta noteikumu Nr.683 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021.gada perioda vadības noteikumi” 36.punktam ir sagatavots informatīvais ziņojums par Eiropas Ekonomikas zonas finanšu instrumenta un Norvēģijas finanšu instrumenta 2014. – 2021.gada perioda divpusējās sadarbības fonda[[1]](#footnote-1) (turpmāk – DSF) Ārlietu ministrijas virzīto iniciatīvas priekšlikumu “Norvēģijas un Baltijas pētniecības tīkls. Kritiskā infrastruktūra: institucionālā koordinācija un politikas prioritātes”[[2]](#footnote-2) (turpmāk – iniciatīva) (īstenotājs – biedrība “Latvijas Ārpolitikas institūts”) ar 100% donorvalstu (Islande, Lihtenšteina un Norvēģija) finansējumu 187 tūkst.[[3]](#footnote-3) *euro* apmērā pirms tā iesniegšanas DSF komitejā.

Atbilstoši donorvalstu noteikumu par Eiropas Ekonomikas zonas finanšu instrumenta ieviešanu 2014. – 2021.gadā[[4]](#footnote-4) 4.2.pantam un donorvalstu noteikumu par Norvēģijas finanšu instrumenta ieviešanu 2014. – 2021.gadā[[5]](#footnote-5) 4.2. pantam DSF komiteja lemj par DSF finansējuma[[6]](#footnote-6) piešķiršanu iniciatīvu, piemēram, konferences, pieredzes apmaiņa, pētījumi u.tml. īstenošanai, ar mērķi stiprināt divpusējās attiecības starp Latviju un donorvalstīm. DSF komitejas sastāvā ir pārstāvji no donorvalstīm[[7]](#footnote-7), kā arī Latvijas Ārlietu ministrijas un Finanšu ministrijas kā vadošās iestādes.

Iniciatīvas mērķis[[8]](#footnote-8) ir salīdzināt kritiskās infrastruktūras[[9]](#footnote-9) aizsardzības politikas un valsts komunikāciju par kritisko infrastruktūru Baltijas valstīs un Norvēģijā un sniegt praktiskus ieteikumus komunikācijas uzlabošanai un kritiskās infrastruktūras jautājuma izskaidrošanai visās četrās valstīs (Igaunijā, Latvijā, Lietuvā un Norvēģijā). Pētījuma rezultāti tiks apkopoti grāmatā, kas būs publiski pieejama un tā būs noderīga kā darba un izziņas materiāls gan publiskajam, gan privātajam sektoram, tai skaitā žurnālistiem, ekspertiem un studentiem. Iniciatīvas īstenošanu plānots uzsākt 2019.gada vidū un pētījuma rezultāti ir sagaidāmi 2020.gada beigās. Pētījuma veikšanas gaitā notiks konsultācijas ar nozares pārstāvjiem. Tāpat arī pētījumā iegūtie rezultāti tiks izrunāti ar iesaistītajām pusēm pirms to publicēšanas, lai nodrošinātu atbilstošu pētniecisko kvalitāti un visu viedokļu pārstāvību.

No 2019.gada 8. līdz 15.februārim iniciatīva[[10]](#footnote-10) tika izskatīta DSF konsultatīvās darba grupas[[11]](#footnote-11) rakstiskajā procedūrā, tai skaitā arī Valsts drošības dienestā[[12]](#footnote-12). No Aizsardzības ministrijas un Ekonomikas ministrijas tika saņemti vairāki iebildumi par to kā tiks sasniegti pētījuma mērķi, ar kādām metodēm iesaistīs sabiedrību un vērtēs komunikāciju par kritisko infrastruktūru un ka nav pievienots pamatojums vai argumentācija šāda pētījuma nepieciešamībai. Līdz ar to Finanšu ministrija aicināja Ārlietu ministriju un biedrību “Latvijas Ārpolitikas institūts” atbilstoši precizēt iniciatīvas pieteikumu un to saskaņot ar Aizsardzības ministriju un Ekonomikas ministriju. 2019.gada 5.aprīlī Ārlietu ministrija iesniedza Finanšu ministrijai precizētu iniciatīvas pieteikumu[[13]](#footnote-13) kopā ar Aizsardzības ministrijas un Ekonomikas ministrijas saskaņojumiem. Tādējādi uzskatāms, ka 2019.gada 12.aprīlī iniciatīva ir konceptuāli atbalstīta DSF konsultatīvajā darba grupā.

Pēc iniciatīvas atbalstīšanas Ministru kabinetā un DSF komitejas pozitīva lēmuma, Finanšu ministrija informēs Ārlietu ministriju un biedrību “Latvijas Ārpolitikas institūts” par līguma slēgšanu ar Finanšu ministriju par iniciatīvas īstenošanu. DSF komitejas lēmums par iniciatīvu sagaidāms indikatīvi 2019.gada jūnijā.

Pielikumā: Iniciatīvas “Norvēģijas un Baltijas pētniecības tīkls. Kritiskā infrastruktūra: institucionālā koordinācija un politikas prioritātes” pieteikums uz 8 lp.

Finanšu ministrs Jānis Reirs

Bremšmite 67083978

[diana.bremsmite@fm.gov.lv](mailto:diana.bremsmite@fm.gov.lv)

1. Plašāka informācija par DSF, normatīvie akti un vadlīnijas ir pieejamas finanšu instrumentu mājas lapā <https://www.eeagrants.lv/?id=134> sadaļā “Divpusējās sadarbības fonds”. [↑](#footnote-ref-1)
2. Iniciatīvas pieteikums ir pievienots šī informatīvā ziņojuma pielikumā. [↑](#footnote-ref-2)
3. Ja iniciatīvas pieteikums tiks apstiprināts, iniciatīvas īstenošanai nepieciešamais finansējums tiks plānots Finanšu ministrijas 71.06.00 apakšprogrammā “Eiropas Ekonomikas zonas finanšu instrumenta un Norvēģijas finanšu instrumenta 2014.-2021.gada perioda projekta "Divpusējās sadarbības fonds 2018. – 2025.gadam”. [↑](#footnote-ref-3)
4. Eiropas Ekonomikas zonas finanšu instrumenta komitejas 2016.gada 22.septembrī apstiprinātie noteikumi par Eiropas Ekonomikas zonas finanšu instrumenta ieviešanu 2014. – 2021.gadā. [↑](#footnote-ref-4)
5. Norvēģijas Ārlietu ministrijas 2016.gada 22.septembrī apstiprinātie noteikumi par Norvēģijas finanšu instrumenta ieviešanu 2014. – 2021.gadā. [↑](#footnote-ref-5)
6. 2018.gada 12.decembrī starp Finanšu ministriju kā vadošo iestādi un donorvalstīm tika parakstīts DSF līgums par 100% donorvalstu finansējumu 2,4 milj. *euro* DSF iniciatīvu īstenošanai. DSF līgums atbalstīts ar 27.11.2018 Ministru kabineta sēdes protokolu Nr.56 47§. [↑](#footnote-ref-6)
7. Islandes Republikas vēstniecības Somijā, Lihtenšteinas Firstistes diplomātiskās pārstāvniecības Eiropas Savienībā Briselē un Norvēģijas Karalistes vēstniecības Latvijā. [↑](#footnote-ref-7)
8. Par iniciatīvas lietderību ir atbildīga Ārlietu ministrija un biedrība “Latvijas Ārpolitikas institūts”, savukārt par izmaksu atbilstību un efektivitāti atbild biedrība “Latvijas Ārpolitikas institūts”. [↑](#footnote-ref-8)
9. Iniciatīvas pieteikuma 9.1.sadaļā minētās jomas: 1) elektronisko sakaru tīklu un digitālo pakalpojumu un platformu pieejamība un nepārtrauktība, 2) ilgtspējīgu naftas, dabasgāzes un elektroenerģijas pakalpojumu pieejamība un nepārtrauktība, 3) finanšu sistēmas piedāvāto pakalpojumu pieejamība un nepārtrauktība, 4) veselības nozares un sociālās aprūpes institūciju darbības pakalpojumu pieejamība un nepārtrauktība, 5) pārtikas un tīra ūdens pieejamība, 6) medicīnas pakalpojumu pieejamība un nepārtrauktība, 7) nacionālo un starptautisko transporta sistēmu un pakalpojumu pieejamība un nepārtrauktība. [↑](#footnote-ref-9)
10. 29.01.2019. Finanšu ministrijā iesniegtais iniciatīvas pieteikums. [↑](#footnote-ref-10)
11. DSF konsultatīvā darba grupa izveidota saskaņā ar 2018.gada 13.novembra Ministru kabineta noteikumu Nr.683 “Eiropas Ekonomikas zonas finanšu instrumenta un Norvēģijas finanšu instrumenta 2014.–2021.gada perioda vadības noteikumi” 35.punktu. Tās sastāvā ir pārstāvji no vadošās iestādes, visām nozaru ministrijām, t.sk. programmu apsaimniekotājiem, Valsts kancelejas, sociāliem un sadarbības partneriem (Latvijas Darba devēju konfederācija, Latvijas Brīvo arodbiedrību savienība, Latvijas Tirdzniecības un rūpniecības kamera, Latvijas Pašvaldību savienība, Latvijas Lielo pilsētu asociācija), Nevalstisko organizāciju un Ministru kabineta sadarbības memoranda īstenošanas padomes. [↑](#footnote-ref-11)
12. Valsts drošības dienests informēja, ka “pagaidām neredz šķēršļus iniciatīvas pieteikuma virzībai un neiebilst pret tās virzību, bet pētījuma pieteikuma praktisko realizāciju (detalizāciju, informācijas klasifikācijas jautājumus) sadarbībā ar Satversmes aizsardzības biroju un Militārās izlūkošanas un drošības dienestu pārrunās ar Latvijas Ārpolitikas institūtu”. [↑](#footnote-ref-12)
13. Šī informatīvā ziņojuma pielikumā. [↑](#footnote-ref-13)